המחשב הנייד החדש של טושיבה מציע לכם 4K באריזה קומפקטית במיוחד • HWzone
ראשי מחשבים המחשב הנייד החדש של טושיבה מציע לכם 4K באריזה קומפקטית במיוחד
היצרנית היפנית מנסה לנצח את לנובו במשחק שהיא המציאה עם נייד 360 מעלות חדש שכולל את המסך הצפוף ביותר בקטגוריה כולה
תערוכת IFA 2015 סיפקה לנו מספר גבוה מהרגיל של מחשבים ניידים חדשים ומעודכנים, תודות לגל מעבדי ה-Skylake הטריים שהשיקה אינטל עם תחילתה, ומערכת החלונות 10 שהפכה כבר לסטנדרט העדכני. חלק גדול מהדגמים שהוצגו היוו רענון לדגם קיים עם מעט מאוד שינויים במראה או ביכולות – אך היו גם דגמים שבהחלט הצליחו להפתיע אותנו, וה-Satellite Radius 12 של טושיבה הוא אחד מהם.
כפי שכבר ניתן להבין מהשם, ה-Radius 12 משתייך אל משפחת המכשירים המכונה באנגלית Convertible ('ניתנת להמרה' בעברית צחה), וניידי 360 מעלות או תואמי לנובו Yoga בפירוש המתבקש – במילים אחרות, אותם מחשבים ניידים המצויידים במסך מגע ובציר שמסוגל לבצע סיבוב מלא, ובכך לשמש הן במחשב נייד סטנדרטי, הן כטאבלט והן במצב ביניים של מעין מחשב שולחני עומד מבוסס מגע.
ניידים מסוג זה הופכים במהירות לטרנד השולט החדש בשוק המחשבים הניידים (יחד עם ניידי 'שניים באחד' שבהם ניתן לנתק פיזית את מסך המגע מן המקלדת), וה-Radius 12 הוא אחד מהמתקדמים ביותר שבהם תודות למסך מגע בגודל 12.5 אינץ', המבוסס על פאנל IPS ברזולוציית 2,160×3,840 פיקסלים, בתוספת חיפוי זכוכית מסוג Gorilla Glass NBT.
זוהי הפעם הראשונה בה אנחנו רואים רזולוציית 4k במסך קטן שכזה (במונחי עולם המחשבים הניידים כמובן, לא שכחנו את ה-Z5 Premium), והיא מתורגמת לצפיפות שיא של 353 פיקסלים לאינץ' רבוע. אם לא די בכך, בטושיבה מצהירים כי המסך מציע מכלול צבעים רחב במיוחד עם כיסוי של 100 אחוזים מתקן ה-Adobe RGB, עם בדיקות מעבדתיות ואימות לכך מחברת Technicolor המתמחה בעניינים אלו. בשורה התחתונה, נראה כי מדובר באחד מהמסכים האיכותיים ביותר שתוכלו למצוא בשוק הנייד, וזה בהחלט אמור לקרוץ לכל עורכי ויוצרי התכנים למיניהם.
ה-Radius 12 יהיה זמין גם בגירסה עם מסך IPS שפוי יותר ברזולוציית FullHD
מעבר למסך המתקדם, שאר המפרט של ה-Radius 12 הוא כל מה שהייתם מצפים לקבל במחשב נייד בשנת 2015 – שבבי Skylake עדכניים כפולי ליבה ממשפחת ה-U החסכונית, זכרון RAM בנפח 4GB או 8GB, אחסון מבוסס SSD בנפח של בין 128GB ל-512GB, מערכת חלונות 10 כולל קיצור דרך עבור גישה לעוזרת האישית Cortana בכפתור ה-F1, מצלמה התומכת בזיהוי פנים ובטכנולוגיית ה-Windows Hello לגישה מאובטחת מהירה, נוחה ואמינה יותר למערכת ההפעלה, רמקולים סטריאופוניים מחברת Harman-Kardon וגם חיבור USB Type C עדכני, לצד זוג חיבורי USB 3.0 Type A סטנדרטיים לטובת תאימות לאחור.
כל המפרט הטכני הזה עטוף במארז אלומיניום עמיד ונאה למראה, בעובי של כ-15.4 מילימטרים ומשקל נמוך יחסית של 1.32 קילוגרם. אנחנו עדיין לא יודעים מהם שיפורי הביצועים שיספק לנו דור ה-Skylake בפועל וכיצד הוא יתמודד עם רזולוציות של 4k – אך על פניו מדובר כאן במוצר איכותי ביותר, שבהחלט מהווה צעד נוסף באבולוציה של המחשבים הניידים למכונות שיכולות להוות תחליף ממשי למחשב השולחני עבור חלק ניכר מהמשתמשים.
שתי סימני שאלה מרכזיים נותרו לנו עבור ה-Radius 12. האחד נוגע לחיי הסוללה של המכשיר הקומפקטי הזה, אשר לא פורטו על ידי טושיבה אפילו בכלליות. נקווה שזה משום שהשבבים הטריים לא נתנו לה מספיק זמן לבחון את העניין לעומקו, ולא כי חיי הסוללה הצפויים כל כך לא מרשימים עד שההעדפה היא לא לספר עליהם כלל – אם כי מסך 4k בהחלט לא יסייע לחסכוניות במקרה הזה. גם מחיריו הצפויים של הנייד לא נחשפו, אז לנו נותר רק לקוות שהקריצה למקצוענים במסך המתקדם לא תתפרש לתג מחיר אסטרונומי שירחיק את המשתמשים הביתיים הממוצעים שפשוט מחפשים מחשב קטן ואיכותי.
ה-Satellite Radius 12 יהיה זמין לרכישה במהלך הרבעון האחרון של שנת 2015. נקווה שיצליח להמשיך את הרושם הראשוני החיובי שיצר כאן.
Spectre x360: האולטרבוק ההיברידי של HP הוא חביב המבקרים החדש